Diari Oficial de la Generalitat Valenciana


Sumari del DOGV 466, del 14-11-1986 (1986/807542)

DECRET 126/1986, de 20 d'octubre, del Consell de la Generalitat Valenciana, pel qual és regulada la participació, les funcions i les atribucions de les Confederacions, Federacions i Associacions dels Pares d'Alumnes de Centres docents, no universitaris, de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1986/10/20/126/dof/vci/html**

### Dades del document

Número de DOGV
:   466

Data del DOGV
:   14-11-1986

Secció del DOGV
:   DISPOSICIONS GENERALS

Número del document
:   1986/807542


Data del document
:   20-10-1986

Organisme emissor
:   Conselleria de Cultura, Educació i Ciència

Tipus de document
:   Decret

Anàlisi jurídica

Decret 126/1986, de 30 d'octubre, del Consell de la Generalitat Valenciana, pel qual és regulada la participació, les funcions i les atribucions de les Confederacions, Federacions i Associacions dels Pares d'Alumnes de Centres Docents, no universitaris, de la Comunitat Valenciana.  
Cada vegada més els moviments associatius responen a exigències de la nostra societat actual i afecten diferents àrees de l'activitat col·lectiva. L'educació és una de les àrees més rellevants amb una gran incidència sobre les condicions de vida, individual o col·lectiva dels ciutadans.   
La Llei Orgànica 8/1985, de 3 de juliol, reguladora del Dret a l'Educació, institucionalitza les vies per a la participació dels pares d'alumnes en la programació general de l'ensenyament i en el control i en la gestió dels Centres docents no universitaris sostinguts amb fons públics, i garanteix en l'article 5é la llibertat d'associació dels pares d'alumnes.   
La participació social en l'ensenyament es fa a través dels Consells Escolars, no obstant això el moviment associatiu de pares es va formar per col·laborar, com a motiu principal, en la millora de l'educació. Fent-se multes vegades transmissors de reivindicacions d' una escola plural, democràtica i valenciana i d'acord amb el desplegament social i econòmic de la Comunitat Valenciana en el qual s'hauria d'integrar.   
La Llei de la Generalitat Valenciana 11/1984, de 31 de desembre, de Consells Escolars de la Comunitat Valenciana, reconeix la importància de les Associacions de Pares d'Alumnes com a Ens representants dels pares d'alumnes organitzats per a la participació i aportació en la construcció de l'Escola Valenciana.   
Per tot això cal proveir-se d'una norma que, sense posar límits a la llibertat d'associació, regule l'activitat d'aquestes Associacions específiques, dins el camp d'actuació que els correspon i per a la consecució de les finalitats que tant la Constitució com la Llei Orgànica reguladora del Dret a l'Educació reconeix als pares d'alumnes.   
Basant-se en aquestes competències i d'acord amb el que disposa la disposició final primera de la Llei Orgànica 8/1985, de 3 de juliol, aquest Decret desplega reglamentàriament les característiques específiques de les Associacions de Pares d'Alumnes als Centres de la Comunitat Valenciana.   
L'article 35 de la Llei Orgànica 5/1982, d'1 de juliol, de l'Estatut d'Autonomia de la Comunitat Valenciana, estableix com a competència plena la regulació i l'administració de l'ensenyament en tota l'extensió, sent competència exclusiva de la Generalitat Valenciana, d'acord amb l'article 31.23 de l'Estatut d'Autonomia, la regulació sobre associacions de caràcter docent, cultural i similars que en desplegaren l'activitat principalment a la Comunitat Valenciana.   
En atenció d'aquests motius, consultat el Consell Escolar Valencià, a proposta del Conseller de Cultura, Educació i Ciència i amb la deliberació prèvia del Consell de la Generalitat Valenciana en sessió celebrada el dia 20 d'octubre de 1986,   
DECRETE:   
Article primer  
D'acord amb el que disposa l'article cinqué de la Llei Orgànica reguladora del Dret a l'Educació, els pares d'alumnes tenen garantida la llibertat d'associació en l'àmbit educatiu.   
Article segon'  
Es consideraran Associacions de Pares d'Alumnes les que siguen constituïdes amb l'objecte d'assumir les finalitats que els són pròpies en l'àmbit dels Centres docents no universitaris.   
Article tercer  
Solament podran ser membres de les Associacions esmentades els pares i les mares o els tutors dels alumnes que cursen estudis en algun dels Centres docents als quals fa referència l'article anterior.   
Article quart  
Les Associacions de Pares d'Alumnes seran regides per la Llei reguladora del Dret a l'Educació, per aquest Decret en allò que fa referència a les seues característiques específiques i per la legislació d'associacions en els aspectes que els siguen d'aplicació.   
Article cinqué  
Les Associacions de Pares d'Alumnes assumiran les finalitats següents:   
a) Assistir els pares i les mares o els tutors en tot el que concerneix a l'educació dels fills o pupils.   
b) Col·laborar en les activitats educatives dels Centres.   
c) Promoure i facilitar la participació dels pares dels alumnes en la gestió dels Centres.   
d) Assistir els pares d'alumnes en l'exercici del dret a intervenir en el control i en la gestió dels Centres sostinguts amb fons públics.   
e) Facilitar la representació i la participació dels pares d'alumnes en els Consells Escolars dels Centres públics i concertats i en altres òrgans col·legiats, fins i tot mitjançant la presentació de candidatures.   
f) Vetlar pel respecte als drets dels alumnes.   
g) Promoure i organitzar, si escau, la realització d'activitats extraescolars i complementàries, culturals, esportives i recreatives.   
h) Representar els interessos generals dels pares davant les instàncies educatives i altres organismes.   
i) Qualssevol d'altres que, en el marc de la normativa a què fa referència l'article anterior, li assignen els Estatuts respectius.   
Article sisé  
En el moment de la inscripció registral les Associacions de Pares d'Alumnes adjuntaran una còpia de la documentació requerida que serà tramesa per la Presidència de la Generalitat Valenciana a la Conselleria de Cultura, Educació i Ciència a fi de ser incloses en el cens previst en l'article catorze.   
Igualment la Presidència de la Generalitat Valenciana comunicarà a la Conselleria de Cultura, Educació i Ciència, si s'escau, les modificacions d'Estatuts, canvis de domicili o, si fa el cas, qualsevol circumstància rellevant en la vida de l'Associació.   
Article seté  
Un. Les Associacions de Pares d'Alumnes podran utilitzar els locals dels Centres docents per a la realització de les activitats que els són pròpies, a aquest efecte els Directors dels Centres facilitaran la integració d'aquestes activitats en la vida escolar, tot respectant-ne el desplegament normal.   
Aquesta utilització per les Associacions de Pares d'Alumnes en Centres públics serà prioritària sobre la que puga fer qualsevol altra Associació o Organització aliena a la comunitat escolar.   
Dos. Per tal d'utilitzar els locals, als quals fa referència l'apartat anterior, caldrà la comunicació prèvia de la Junta Directiva de l'Associació al director del Centre.   
Tres. Els Directors dels Centres públics facilitaran, amb els mitjans materials de què disposen, un local per al desplegament de les activitats internes de caràcter permanent de les Associacions que hi estiguen constituïdes, sense que això implique pagament de cap contraprestació.   
Article vuité  
Un. Les Associacions de Pares d'Alumnes no podran desplegar en els Centres docents altres activitats que les contemplades en aquest Decret, en els seus Estatuts o aquelles derivades de les finalitats que la Llei els assigna com a pròpies.   
Dos. De les activitats extraescolars i complementàries organitzades per les Associacions de Pares d'Alumnes podran beneficiar-se tots els alumnes del Centre on es realitzen, no podent existir en cap cas intenció de lucre per la realització o prestació d'aquestes. Les activitats hauran d'ajustar-se a les directrius del Consell Escolar de Centre i d'integrar-se en la vida escolar d'aquest pels òrgans competents.   
Tres. Les despeses que es puguen derivar de les activitats a les quals fa referència l'apartat u seran a càrrec de les Associacions organitzadores.   
Quatre. Quan les associacions hagen d'abonar despeses al Centre derivades de l'ús de les instal·lacions i dels serveis d'aquest i no hi haja acord en la quantia entre la Direcció del Centre i l'Associació, decidiran els òrgans corresponents dels Serveis Territorials de la Conselleria de Cultura, Educació i Ciència, havent consultat el Consell Escolar del Centre.   
Cinc. En el cas dels Centres públics d'Educació General Bàsica, serà preceptiu l'informe de l'autoritat municipal corresponent.   
Article nové  
En l'àmbit dels Centres sostinguts amb fons públics en els quals desplegaren les activitats les Associacions de Pares d'Alumnes tindran dret a:   
Presentar candidatures als Consells Escolars de Centre.  
2. Ser informats de les activitats i funcionament general dels Centres.   
3. Conèixer la programació general i memòria del Centre.   
Article deu  
Les Associacions de Pares d'Alumnes es podran federar a nivell local o en àmbits territorials més amplis, així com confederar-se, dins l?àmbit corresponent a la Comunitat Valenciana, d'acord amb el que disposa la legislació d?Associacions.   
La Presidència de la Generalitat comunicarà a la Conselleria de Cultura, Educació i Ciència les inscripcions de Federacions o Confederacions practicades, a l'efecte de la inclusió en el cens al qual fa referència l'article catorze.   
Article onze  
La participació dels pares d'alumnes dels Centres públics en els Consells Escolars a la qual fa referència la Llei de la Generalitat Valenciana 11/1984, de 31 de desembre, i d'altres normes concordants, podrà realitzar-se a través de les Federacions i Confederacions d'Associacions de Pares d'Alumnes, en la manera que establesquen les disposicions d'organització i funcionament d'aquests Consells.   
Article dotze  
La Conselleria de Cultura, Educació i Ciència facilitarà la constitució d?Associacions, Federacions i Confederacions de Pares d'Alumnes mitjançant la prestació de l'assessorament tècnic dels seus òrgans que siga sol·licitat.   
Article tretze  
La Conselleria de Cultura, Educació i Ciència fomentarà les activitats de les Associacions, Federacions i Confederacions de Pares d'Alumnes, mitjançant la concessió d'ajudes i subvencions, conforme a criteris de publicitat, concurrència i objectivitat, dins les seues disponibilitats pressupostàries. En qualsevol cas, tindran preferència per a la concessió d'aquestes ajudes aquelles Associacions constituïdes en Centres que atenguen poblacions escolars de condicions socio- econòmiques desfavorables; així com les Federacions i Confederacions que comprenguen Associacions de tal caràcter o ostenten representativitat més àmplia per raons d'afiliació.   
Article catorze  
A l'efecte que preveu aquest Decret i sense perjudici del que disposa la legislació estatal, la Conselleria de Cultura, Educació i Ciència establirà un cens on s'anomenaran les Associacions de Pares d'Alumnes que es constituesquen a l'àmbit de la Comunitat Valenciana, així com les Federacions i Confederacions de les quals formen part que prèviament hagen estat inscrites en el registre corresponent d'Associacions i sempre que la finalitat d'aquestes s'adeqüe al que disposa la Llei Orgànica reguladora del Dret a l'Educació i a aquest Decret.   
La inclusió en el cens tindrà caràcter declaratiu.   
DISPOSICIO DEROGATORIA  
Queden derogades totes les disposicions de categoria igual o inferior que s'oposen al que preveu aquest Decret.   
DISPOSICIONS FINALS  
Primera  
Queda facultada la Conselleria de Cultura, Educació i Ciència per dictar les disposicions i Resolucions pertinents per al desplegament i execució d'aquest Decret.   
Segona  
Aquest Decret vigirà el mateix dia de la publicació en el Diari Oficial de la Generalitat Valenciana.   
València, a 20 d'octubre de 1986.   
El President de la Generalitat,  
JOAN LERMA I BLASCO  
El Conseller de Cultura, Educació i Ciència,  
CEBRIA CISCAR I CASABAN


Còpia Permalink ELI